בחזרה לעתיד (זיכיון)

בחזרה לעתיד (באנגלית: Back to the Future, בהפצה המקורית בארץ נקראה הטרילוגיה חזרה לעתיד) היא טרילוגיית סרטי מדע בדיוני קומיים משנות ה-80 של המאה ה-20 העוסקת במסע בזמן. הטרילוגיה נכתבה על ידי בוב גייל ורוברט זמקיס, הופקה על ידי סטיבן ספילברג, ובוימה על ידי זמקיס.

טרילוגיית הסרטים
+ בחזרה לעתיד – סיכום סדרת סרטיםמס'שם במקורשם בעבריתתאריך יציאהאורךבימויתסריט1Back to the Futureבחזרה לעתיד3 ביולי19851:56רוברט זמקיס,בוב גייל2Back to the Future Part II22 בנובמבר19891:48רוברט זמקיסרוברט זמקיס,בוב גייל325 במאי19901:59רוברט זמקיסרוברט זמקיס,בוב גייל
שלושת סרטי הטרילוגיה מתארים את הרפתקאותיו של מרטי מק'פליי - תלמיד תיכון שהופך על כורחו לנוסע בזמן, ושל ממציא מכונת המסע הזמן, ד"ר אמט בראון. עלילת הסרטים מתרחשת ב-1885, 1955 (עבר), ב-1985 (הווה), וב-2015 (עתיד).

הסרט הראשון היה שובר הקופות הגדול ביותר של 1985 והוביל לשני סרטי המשך שצולמו בזה אחר זה ויצאו לאקרנים ב-1989 ו-1990. הטרילוגיה ידועה בדמויות האקסצנטריות שלה ובפשטות שבה מוצגת העלילה המורכבת המתארת מסע בזמן בלי לבלבל את קהל הצופים. אף על פי שהצלחת שני סרטי ההמשך בקופות לא השתוותה להצלחת הסרט הראשון, הטרילוגיה נשארה פופולרית מאוד גם 15 שנים לאחר יציאת הסרט האחרון, והניבה ספין אופים כגון סדרת אנימציה ומתקן סימולציה בפארק השעשועים של אולפני יוניברסל באורלנדו (פלורידה), צפון הוליווד (קליפורניה), ואוסקה (יפן).

תקצירי העלילה
על אף שהסרטים השני והשלישי בסדרה הופקו ארבע שנים לאחר הסרט המקורי, קיים קו עלילתי רצוף הנמשך לאורך כל הטרילוגיה.

 בחזרה לעתיד 

250px|ממוזער|שמאל|אמט בראון (כריסטופר לויד) ומרטי מק'פליי (מייקל ג'יי פוקס) במהלך הניסוי הראשון של מכונת הזמן
בתחילת הסרט גיבור העלילה, נער בן 17 בשם מרטי מק'פליי (מייקל ג'יי פוקס), עוזר לידידו המדען התמהוני ד"ר אמט ל. בראון (כריסטופר לויד), הידוע גם בשם "דוק", להפעיל לראשונה את מכונת הזמן שבנה ממכונית דלוריאן DMC-12. העניינים מסתבכים כאשר טרוריסטים לוביים מגיחים לפתע (אותם דוק רימה כדי להשיג פלוטוניום אשר משמש כדלק להפעלת מכונת הזמן) ויורים בדוק למוות. מרטי מצליח להימלט מהמקום במכונית הדלוריאן אשר מחזירה אותו בזמן באופן בלתי מתוכנן לשנת 1955.

בעבר מרטי מונע בטעות את הפגישה הראשונה בין הוריו בה התאהבו בהיותם צעירים. במקום זאת, אמו מתאהבת כעת דווקא בו. כתוצאה מכך נוצר פרדוקס אשר עלול לגרום למרטי לחדול להתקיים. כמו כן, מרטי לא לקח איתו לעבר את תוספת הפלוטוניום הנחוצה כדי לגרום למכונת הזמן לחזור אל העתיד, משום כך הוא חייב למצוא את דוק הצעיר שיעזור לו לשדך את הוריו ולחזור לשנת 1985. בנוסף על כך ביף טאנן, בריון העיירה, גורם לקשיים רבים בפתרון הקונפליקטים הרבים.

מרטי מצליח לבסוף לשדך בין הוריו ולגרום להם להתאהב זה בזו ולשנות את עתידו של ביף טאנן אשר הופך לסוכן רכב במקום המנהל בעבודה של ג'ורג' מקפליי. לאחר שמרטי חוזר לשנת 1985 הוא מופתע לגלות כי המצב של משפחתו בהווה השתפר באופן ניכר בשל העובדה שהוא שינה את היחסים בין הוריו בעבר. בסוף הסרט דוק בראון מגיח עם מכונית הדלוריאן ואומר למרטי כי הוא הגיע מן העתיד וכי מרטי חייב להצטרף עמו בחזרה לעתיד.

 בחזרה לעתיד 2 

שמאל|ממוזער|פגיעת הברק במכונית ה"דלוריאן"
בתחילת הסרט נוסעים דוק ומרטי לעתיד לשנת 2015 במטרה להציל את ילדיו העתידיים של מרטי מצרות. בזמן שהותם בעתיד מרטי קונה בסתר חוברת אשר מכילה את כל תוצאות אירועי ספורט במהלך 50 השנים האחרונות (1950 - 2000). דוק מגלה זאת וזורק את חוברת תוצאות הספורט לאשפה ומציין בפני מרטי כי התוצאות של מעשה זה היו יכולות להיות הרות גורל. אף על פי כן, ביף טאנן הזקן אשר האזין במקרה לשיחתם של מרטי ודוק לוקח את חוברת תוצאות הספורט מהאשפה, גונב את מכונת הזמן, חוזר לשנת 1955 ומוסר לביף הצעיר את חוברת תוצאות הספורט וחוזר לשנת 2015 מבלי שדוק ומרטי יודעים שמכונת הזמן נגנבה.

כאשר דוק ומרטי חוזרים לשנת 1985 הם מגלים כי ביף נהיה מיליונר מהימורים על תוצאות הספורט וכתוצאה מכך הוא הפך את בית המשפט של העיירה לקזינו מפואר בעל 27 קומות, כמו כן העיירה כעת בבעלותו של ביף וביף הצליח לרצוח את אביו של מרטי במהלך שנות השבעים והתחתן מאוחר יותר עם אימו של מרטי.

לאחר שמרטי מתעמת עם ביף הוא מגלה כי ביף קיבל את חוברת תוצאות הספורט בשנת 1955. בעקבות כך הוא ודוק חוזרים בזמן לשנת 1955 במטרה לגנוב את חוברת תוצאות הספורט מביף הצעיר לפני שהוא ישתמש בה כדי להרוס את חייהם. לאחר שהם נתקלים בקשיים רבים ולעיתים אף פוגשים בדרכם את עצמם בעבר, לבסוף השניים מצליחים להשיג את החוברת ולהשמידה. כאשר הצמד עומד לחזור לשנת 1985 מכת ברק פוגעת בדלוריאן אשר שולחת את מכונת הזמן ובתוכה דוק לשנת 1885 בעוד שמרטי נותר בשנת 1955.

 בחזרה לעתיד 3 

מרטי מקבל מכתב שדוק כתב, ששכן בחברת ההובלות במשך 70 שנה ובו דוק כתב שהוא הגיע בשלום לשנת 1885 למערב הפרוע וכי הוא החליט להישאר שם. דוק מציין במכתב כי הוא החביא את הדלוריאן במכרה נטוש שם היא מחכה למרטי כדי שתשמש אותו לחזור לשנת 1985. כמו כן דוק מציין בפירוש שהוא איננו מעוניין שמרטי יחזור לעבר כדי לחלץ אותו. מרטי מוצא את דוק הצעיר בשנית ומשכנע אותו שיעזור לו לתקן את הדלוריאן כדי שיוכל לחזור לשנת 1985.

אף על פי כן, לאחר שמרטי מגלה שדוק נורה למוות בשנת 1885 על ידי אקדחן העיירה ביופרד טאנן (סבא רבא של ביף), מרטי מחליט לחזור בזמן לשנת 1885 כדי להציל את דוק ולהביא אותו בחזרה לשנת 1985. לרוע המזל, בעת היתקלות עם אינדיאנים, מכל הדלק של הדלוריאן נפגע. בנוסף לכך, דוק מתאהב במורה בשם קלרה קלייטון ובשל כך שוקל להישאר בשנת 1885. מרטי מנסה לשכנע את דוק לחזור איתו לעתיד לפני שיהיה מאוחר מדי.

לבסוף מרטי חוזר לבדו לשנת 1985 בדלוריאן. בהווה הדלוריאן מושמדת על ידי רכבת. להפתעתו של מרטי, דוק מגיח במכונת זמן אותה בנה מקטר רכבת. דוק מציג בפני מרטי את קלרה (לה הוא נשוי כעת) ואת שני בניו, ז'ול וורן. דוק נפרד לשלום ממרטי, נכנס אל הקטר אשר עולה אל השמים ונעלם ובכך הטרילוגיה מסתיימת.

 צירי זמן 
בסדרה מופיעות מספר גרסאות של המציאות כיוון שמסע אחורה בזמן יוצר מציאות חדשה. להלן תרשים שמסכם גרסאות אלו.

אודות העלילה
 מסעותיה בזמן של הדלוריאן 
במהלך עלילותיהם של שלושת הסרטים, הדלוריאן נראית מבצעת 11 מסעות בזמן. לפחות 2 מסעות נוספים בזמן מתבצעים עם הדלוריאן, אך הם אינם נראים על המסך (בשניהם - ביף הוא הנוסע בזמן). לפחות מסע נוסף אחד בזמן מתבצע ללא הדלוריאן - כאשר בסוף הסרט השלישי דוק בראון מופיע, עם אשתו וילדיו, במכונת זמן הבנויה בתוך רכבת-קיטור.

מס' מוצא יעד הנוסעים מטרות הנסיעה סרטים תאריך  שעה  תאריך  שעה 1 2 31 26 באוקטובר 1985 01:20 26 באוקטובר 1985 01:21  איינשטיין  ניסוי ראשון של מכונת הזמן.   2 26 באוקטובר 1985 01:35 5 בנובמבר 1955 06:15  מרטי מק'פליי  מסע לא מתוכנן; ניסיון בריחה מטרוריסטים לובים.   3 12 בנובמבר 1955 22:04 26 באוקטובר 1985 01:24  מרטי מק'פליי  חזרה אל ההווה, שנת 1985.   4 26 באוקטובר 1985 לא ידועשעת לילה, אחרי 01:35 22 באוקטובר 2015לא ידוע דוק בראון, איינשטיין  "לראות את ההתקדמות של המין האנושי"   5 22 באוקטובר 2015לא ידוע
שעת בוקר אחרי 10:00 26 באוקטובר 1985 לא ידועשעת בוקר, לאחר הזריחה  דוק בראון, איינשטיין דוק חוזר על מנת לקחת איתו את מרטי לעתיד, במשימה להציל את עתיד ילדיו.   6 26 באוקטובר 1985 לא ידועמספר דקות לאחר מועד ההגעה ממסע הזמן הקודם 21 באוקטובר 2015 לא ידוע16:29 או כמה דקות קודם לכן  דוק בראון, מרטי מק'פליי, ג'ניפר פרקר, איינשטיין   7 21 באוקטובר 2015 לא ידועשעת ערב, אחרי השקיעה 12 בנובמבר 1955 לא ידועשעת אור יום  ביף טאנן  ביף הזקן לוקח את מכונת הזמן ללא ידיעתם של מרטי ודוק, וחוזר לעבר על מנת למסור את אלמנך הספורט לביף הצעיר.   8 12 בנובמבר 1955 18:38 21 באוקטובר 2015 לא ידוע19:28 או כמה דקות קודם לכן ביף טאנן  ביף משיב את מכונת הזמן למרטי ולדוק.   9 21 באוקטובר 2015 לא ידוע19:28 או כמה דקות לאחר מכן 26 באוקטובר 1985 21:00  דוק בראון, מרטי מק'פליי, ג'ניפר פרקר, איינשטיין  חזרה אל ההווה, שנת 1985, מבלי לדעת עדיין שהוא שונה.   10 27 באוקטובר 1985 לא ידוע02:42 או כמה דקות לאחר מכן 12 בנובמבר 1955 06:00  דוק בראון, מרטי מק'פליי  חזרה אל העבר, שנת 1955, על מנת לשחזר את ההווה, שנת 1985.   11 12 בנובמבר 1955 לא ידועשעת ערב, לפני 22:04 1 בינואר 1885 00:00  דוק בראון  מסע לא מתוכנן; מסע בזמן כתוצאה ממכת ברק.   12 16 בנובמבר 1955 10:00 2 בספטמבר 1885 08:00  מרטי מק'פליי  מרטי חוזר בזמן אל המערב הפרוע, על מנת להציל את חייו של דוק.   13 7 בספטמבר 1885 09:00 27 באוקטובר 1985 11:00  מרטי מק'פליי  חזרה אל ההווה, שנת 1985.   

 מוטיבים חוזרים בעלילות 
חותמת האיכות של הטרילוגיה שתרמה לפופולריות של הסדרה היא השימוש במקרים דומים, משפטי מפתח, ומצבים מקבילים שחוזרים במסגרות זמן שונות בכל הסרטים. כל שנה המתוארת בסרט (למעט העבר הרחוק – 1885) היא בפער של 30 שנה בדיוק ומשמעותה דור אחד בדיוק במשפחת מקפליי. כלומר, אביו של מרטי בשנת 1955, ובנו של מרטי בשנת 2015 הם באותו גיל של מרטי עצמו בהווה (1985). כל הסרטים כאמור מתרחשים בעיירה "היל ואלי" ובאותם מקומות בעיירה, המזדקנים ומתפתחים יחד עם האנשים עצמם. המקום המרכזי בעיירה בה מתרחשים רוב האירועים היא כיכר העיר ובה שעון העיר – אלמנט סמלי כשלעצמו בסרט. השעון, שמסמל בצורה ברורה את ממד הזמן של הסרט, אף מצולם ביום התקנתו במגדל יחד עם שני הגיבורים שחזרו בזמן לשנת 1885. בנוסף, קיימים מוטיבים רבים אחרים החוזרים בגרסאות דומות בכל תקופה:

דמויות וקרובי משפחתן בתקופות שונות
 משפחת מקפליי (ראו אילן יוחסין בהמשך)
 משפחת טאנן
 ב-1985 ו-1955 מר סטריקלאנד (ששוחק על ידי ג'יימס טולקאן) הוא מנהל בית הספר-התיכון. ב-1885 טולקאן משחק את השריף סטריקלאנד, רב סבו של מר סטריקלאנד.
 בסרט השלישי מתואר מרוץ "פתיחה" בין מכוניתו של מרטי ומכוניתו של פרחח בשם נידלס. נידלס הוא אחד מבני משפחת טאנן, לה יריבות עם משפחת מקפליי הנמשכת דורות רבים. תאונה שאמורה לפי העתיד שנראה בסרט השני להתרחש לא קרתה, אך לו הייתה מתרחשת, היה נעשה נידלס בשנת 2015 הבוס של מרטי.
 דווקא דוק בראון, החי בשתי התקופות – 1985 ו-1955, כמעט שאינו משתנה למרות הפער של 30 השנים ואינו מקושר עם אף קרוב משפחה (למעט אשתו וילדיו הקטנים בסצנת הסיום של הסרט השלישי).

מקומות בעיירה היל וואלי בתקופות שונות
 כיכר העיר
 בית הקפה
 בית משפחת מקפליי
 בחלק הראשון, ב-1985, במרכז היל וואלי, ישנה סוכנות מכוניות שנקראת "סטאטלר טויוטה". ב-1955 באותו המיקום נמצאת סוכנות מכוניות בשם סטאטלר סטאדבייקר. בחלק השלישי, ב-1885 באותו המקום נמצא עסק של סוסים וכרכרות בשם "סטאטלר" וב-2015 החנות היא סוכנות של פונטיאק שמוכרת הסבות למכוניות מרחפות.
 לשעון המגדל של היל וואלי יש כאמור תפקיד מאוד סימבולי בטרילוגיה. בסרט הראשון השעון הוא מרכיב עיקרי בהחזרתו של מרטי לעתיד. בסרט השני בחלקו הקדמי של המגדל יש קיר מזכוכית, ומרטי גורם לחבורתו של גריף להתרסק לתוכו. בסרט השלישי הבניין בדיוק נבנה, ומרטי ודוק מצטלמים לפני השעון. דוק נותן למרטי את התמונה למזכרת מאוחר יותר.

משפטי מפתח
 רוב הדמויות משתמשות במשפטי מפתח שחוזרים על עצמם בכל הסרטים. למשל, דוק בראון קורא לעיתים קרובות "סקוט הגדול!" (תרגום: "אלוהים אדירים"), ומרטי לעיתים קרובות אומר "זה כבד!". בסרט השלישי, היפוך קורה כאשר, במצב מסוים, מרטי קורא "סקוט הגדול!" ודוק משיב "אני יודע, זה כבד!".
 משפטי המפתח של מרטי הם מקור קבוע לאירוניה דרמטית משום שהאנשים שהוא פוגש בפרקי הזמן השונים מנסים להבין איך המצב "כבד" במובן המילולי של המילה משום שלא מכירים סלנג זה.
 מרטי מקפליי מכונה פחדן בסרט השני על ידי ביף וגריף, ומשיב "אף אחד לא קורא לי פחדן!" בסרט השלישי הוא מכונה פחדן על ידי ביופרד טאנן והוא משיב באותה הדרך.
 ב-1985 ביף אומר לג'ורג', "הלו? הלו? מישהו בבית? הא? חשוב, מקפליי. חשוב! אני חייב שיהיה לי מספיק זמן לכתוב אותם מחדש. אתה מבין מה יקרה אם אני אגיש את הדו"חות שלי בכתב יד שלך? אני אפוטר. אתה לא רוצה שזה יקרה, נכון?". ב-1955 ביף אומר לג'ורג', "הלו? הלו? מישהו בבית? הא? חשוב, מקפליי. חשוב! אני חייב שיהיה לי מספיק זמן לכתוב אותם מחדש. אתה מבין מה יקרה אם אני אגיש את העבודות שלי בכתב יד שלך? אני אעוף מבית הספר. אתה לא רוצה שזה יקרה, נכון?". בשני המקרים ביף מנצל את ג'ורג' שיעשה את העבודה שלו - דוחות לעבודה בהווה, או עבודה לבית הספר בעבר.
 בסרט הראשון ב"בית קפה של לו" ב-1955 ביף אומר לג'ורג' מקפליי: "היי, מקפליי, אני חשבתי שאמרתי לך לא לחזור לכאן שוב". בחלק השני, ב-2015, באותו המקום בדיוק קיים בית הקפה "קפה אייטיז", והנכד של ביף, גריף, אומר למרטי (משום שהוא מבלבל אותו עם הילד שלו, מרטי הבן): "היי, מקפליי, אני חשבתי שאמרתי לך להישאר כאן!" וסרט השלישי, באותו המקום בדיוק קיימת מסבאה, והסבא רבא של ביף, ביופורד, אומר למרטי (משום שהוא מבלבל אותו עם הסבא רבא רבא של מרטי, שיימוס): "היי, מקפליי, אני חשבתי שאמרתי לך לעולם לא לבוא לכאן".
 בסרט הראשון, כאשר מרטי חוזר הביתה ורואה שביף ריסק את המכונית של המשפחה, ביף אומר "תאמר שלום לאמא שלך ממני". בסרט השני כאשר מרטי פוגש את ביף המזדקן בקפה אייטיז, ביף אומר "תאמר שלום לסבתא שלך ממני", משום שהוא חושב שמרטי הוא למעשה מרטי הבן.
 בסרט הראשון ובסרט השני ביף מרסק את המכונית שלו לתוך משאית של זבל פרות. בסרט השלישי ביופורד מתמוטט לתוך עגלה של זבל פרות. בכל אחת מהפעמים הוא אומר "אני שונא זבל פרות".

אירועים חוזרים
 בכל שלושת הסרטים מרטי הולך דרך מרכז היל וואלי, ונראה שהוא מרגיש מבולבל במקצת. הוא צופה בתושבים ובווריאציות השונות של הזמן הנוכחי. גם התושבים קצת מבולבלים על ידי הופעתו המוזרה של מרטי.
 כל שלושת הסרטים כוללים סצנת מרדף במרכז היל וואלי. בסרט הראשון (1955) ובשני (2015) הקטעים הללו כוללים וריאציות של סקייטבורד, בסרט השלישי (1885) לעומת זאת, למרטי אין כלי תחבורה שכזה לעזרתו ולכן הוא נתפס במרדף על ידי ביופורד טאנן.
 מכונת הזמן תמיד משאירה אחריה שני שבילי אש כאשר היא עוברת בזמן, אפילו כאשר המכונה מרחפת בשמים. בסרט הראשון, תופעה זו גם גורמת לחוטים שחוברו למגדל השעון לעלות באש. מאידך, כאשר מכונת הזמן מגיעה ליעדה, היא קפואה, לטענתו של דוק, אשר היה צריך לפתוח את הדלת מבחוץ עם הרגל שלו.
 תמיד כאשר מכונת הזמן מופיעה בזמן היעד, נשמעים קודם לכן שלושה רעמים קוליים. לאחר כל מסע בזמן, העיכוב בין שלושת הרעמים הקוליים נעשה גדול יותר.
 בסרט הראשון והשני מרטי קונה משקה קל במרכז היל וואלי ומתקשה לפתוח אותו. בפעם הראשונה (בתחנת הדלק של טקסאקו ב-1955) כי הוא מיושן, הפעם השנייה (בקפה אייטיז ב-2015) כי הוא עתידי. בסרט השלישי, מרטי מקבל ויסקי שהוא לא שותה.
 בכל סרט, מרטי מאבד את ההכרה ומתעורר בבית של קרוב משפחה. בסרט הראשון, זו היא אמו המתבגרת ב-1955, בסרט השני זו היא אמו בהווה המקביל המעוות, ובסרט השלישי זוהי הרב סבתא שלו (שנראית זהה לאמא שלו) במאה ה-19. כל פעם גם מובטח לו שהוא בריא ושלם על ידי אחת הדמויות המגולמת על ידי לאה תומפסון (לוריין ביינס/מקפליי בסרט הראשון והשני וגברת מקפליי בסרט השלישי). כאשר הוא מתעורר הוא נדהם לשמוע שהוא נמצא ב-1955 בסרט הראשון, בקומה ה-27 בסרט השני ובחוות מקפליי בסרט השלישי. בסרט השני, ג'ניפר מאבדת את ההכרה ומתעוררת בביתה בעתיד שם היא פוגשת את משפחתה ואת עצמה בעתיד.
 בסרט השני ובסרט השלישי מרטי מראה את התמחותו בירי שרכש במשחקי וידאו. בסרט השני זה קפה אייטיז במשחק וידאו ישן בשם "אקדחן פרוע" (Wild Gunmen) של נינטנדו, ובחלק השלישי זה בביתן תצוגה של אקדחי קולט.
 בסרט השני ובסרט השלישי מרטי זורק חפץ כאילו היה פריזבי על טאנן. בסרט השני זהו מגש אשר נזרק על ביף בהווה המעוות בו ביף הוא אביו החורג כאשר ביף מתכנן לירות במרטי. בסרט השלישי זה קורה במסיבה כאשר ביופורד טאנן הלך לירות בדוק ומרטי משתמש בצלחת עוגות ריקה.
 בסרט הראשון והשלישי, דוק אשר בונה מודל של מרכז העיר, כדי להציג למרטי איך הנסיעה בזמן תתבצע, מצטער, על כך שלא הספיק לצבוע את הדגם או לדייק במידות. בסרט הראשון, ב-1955 דוק מראה איך הדלוריאן ירתום את הבזק הברק. בסרט השלישי, ב-1885 דוק מראה איך הקטר ידחוף את הדלוריאן הלא מתודלקת למהירות של 88 מייל לשעה עד אשר זה יגיע לגשר.
 בחלק הראשון, מרטי עומד לנשק את ג'ניפר כאשר אביה מצפצף לה שתבוא ממכוניתו. בסוף הסרט הזה ובתחילתו של הסרט השני, מרטי עומד לנשק את ג'ניפר שוב, אך נעצר על ידי הרעמים הקוליים שקודמים להופעתה של מכונת הזמן. לקראת סוף הסרט השלישי, מרטי וג'ניפר סוף סוף מתנשקים על מרפסת הבית של משפחתה.
 בכל אחד מהסרטים, בשלב מסוים מרטי מכעיס את טאנן ומצליח לצאת מהסיטואציה כאשר הוא מעמיד פנים שיש משהו מאחוריו. טריק זה עובד רק על ביף טאנן: ביף נופל בפח גם ב-1955 ובמציאות המקבילה ב-1985 (והחבורה שלו גם בהזדמנות אחת). הנכד של ביף, גריף לעומת זאת לא נופל בפח וגם לא הרב סבא שלו ביופורד.
 בכל אחד משלושת הסרטים, כאשר מרטי מתעמת עם ביף/גריף/ביופורד בבית הקפה/מסבאה, יש קטע אשר בו הוא עומד מולם ובגלל קומתו הנמוכה, הוא מסתכל מעל הכתף שלהם, בזמן שהם מזדקפים לגובה המלא שלהם.
 בסרט הראשון, אחרי שהדלוריאן עושה את המסע בזמן הראשון שלו, לוחית הזיהוי (OUTATIME) נראית מסתובבת על הקרקע אחרי שהמכונית עזבה. בסרט השלישי, לאחר שהדלוריאן נדרסה על ידי הרכבת, נראית לוחית הזיהוי החדשה של הרכב מסתובבת על הקרקע.
 בכל שלושת הסרטים הטאנן של אותה התקופה דוחף נערה או אישה לקרקע בזמן שהוא מתעמת עם מישהו. בסרט הראשון והשני זה ביף שדוחף את לוראיין לקרקע כאשר ג'ורג' (בסרט השני - מארטי) היה המטרה שלו. בסרט השלישי זהו ביופורד אשר דוחף את קלארה כאשר דוק היה המטרה שלו.
 בסרט הראשון והשני כאשר קורה מקרה ליד מגדל השעון בא אדם ומבקש תרומה כדי לעצור את החלפת השעון, בסרט הראשון כאשר מרטי מדבר עם ג'ניפר ובסרט השני כאשר מרטי מסתכל על מגדל השעון המרוסק.

שמות
 כותרות שונות בסרט נוטות להיות אוקסימורון (בעלות ניגודים), כמו הכותרת של הסרט עצמו, והשם של העיירה: היל וואלי (עמק הגבעות).
 בסרט הראשון והשלישי, מרטי משתמש בשם של מישהו מפורסם (מהזמן שלו, שעדיין לא התפרסם בזמן בו הוא מבקר) במקום בשם שלו. בסרט הראשון, אמא שלו קיבלה את הרושם שהשם שלו הוא "קלווין קליין", משום ששם זה היה רקום על התחתונים שלו. בסרט השלישי, מרטי מחפש שם של מישהו המזוהה עם המערב הפרוע וטוען ששמו הוא קלינט איסטווד.

 פרדוקסים 
טרילוגיית בחזרה לעתיד משופעת בפרדוקסים של מסע בזמן. כולם מסוגו של פרדוקס הסבא. לדברי אמט בראון אי פתירתו של פרדוקס כזה יכולה לגרום לשינוי המציאות עד כדי היעלמות מושא הפרדוקס ולחלופין לשינוי ברצף המרחב-זמן ומתוך כך לחורבן היקום.
 בסרט הראשון מרטי גורם לאמו להתאהב בו ומעלים בכך את קיומה של משפחתו ובתוך כך את קיומו שלו. פרדוקס זה נפתר על ידי כך שהוא משדך בין אביו ואימו וגורם לנשיקה ביניהם במהלך נשף בית הספר. אם מרטי לא היה מצליח הרי שהוא היה נמחק מהמציאות ולכן לא היה יכול לחזור בזמן ולעכב את ההתאהבות של הוריו.
 בסרט השני כנופייתו של ביף טאנן מנסה לרדוף אחרי מרטי מק'פליי שאמור לשוב ל-1985 באמצעות מכת הברק (מרטי א'), במקום אחר מרטי שהגיע למצוא את חוברת תוצאות הספורט. מניעה ממרטי א' לשוב לזמן הייתה מונעת ממנו לטוס לעתיד ובשל כך מביף לגנוב את החוברת. בשל כך לא היה מגיע מרטי נוסף ל-1955 וכנופייתו של ביף לא הייתה רודפת אחר מרטי בכלל. פרדוקס זה נפתר באמצעות שיתוקם של חברי הכנופיה.
 בגרסה המקורית של הסרט השני, שינוי מציאות הזמן על ידי מרטי הייתה יוצרת מציאות בה ביף טאנן נרצח על ידי לוריין מקפליי בסביבות שנת 1996. אם הוא היה מת הרי שהוא לא היה יכול לגנוב את מכונת הזמן ב-2015. כיוון שפרדוקס זה לא נפתר בסרט הוא הוצא בעריכה על ידי רוברט זמקיס.
 בסרט השלישי מופיעה מצבת אבן שמרמזת על זהותו של הנרצח בקרב יריות מול ביופורד טאנן שנערך ב-1885. המצבה המקורית נמצאה על ידי מרטי והכלב איינשטיין בסרט השלישי, ב-1955. המצבה משנה את שם הנרצח במהלך הסרט השלישי עד שהיא נשברת ונעלמת מהתמונה. היעלמותה מעידה שמרטי כלל לא היה יכול לראות אותה ב-1955. ככל הנראה פרדוקס זה נפתר על ידי כך שדוק בראון שנותר ב-1885 הציב מצבה מעין זו כדי שמרטי יגיע ל-1885.
 בסרט הראשון, כאשר מרטי מבצע את "ג'וני בי גוד", מרווין מתקשר לצ'אק ברי, שכתב וביצע את השיר במקור, ומשמיע לו את הביצוע של מרטי. הפרדוקס המופיע כאן הוא פרדוקס היצירה.

דמויות

טכנולוגיות בדיוניות
בסדרה מוצגות הטכנולוגיות הבדיוניות הבאות:
 קבל השטף - הרכיב שמאפשר האת המסע בזמן. דוק  הגה אותו בשנת 1955 כאשר נפל בשירותים וראשו נחבט בכיור.
 מכונת הזמן -  מכונת זמן הבנויה על בסיס מכונית מדגם דלוריאן. כדי לנוע בזמן המכונית צריכה להגיע למהירות של 88 מייל לשעה ואז להפעיל את קבל השטף על ידי פרץ אנרגיה בהספק 1.21 גיגה-וואט. המכונית מגיעה למהירות הנדרשת באמצעות מנוע בערה פנימית רגיל ומקבלת את האנרגיה הנדרשת לקבל השטף באמצעות כור גרעיני מתודלק בפלוטוניום. 
גרסה משודרגת של מכונת הזמן -  במסעו לשנת 2015 דוק משדרג את המכונית על ידי טכנולוגיות משנה זו (בעולם הסדרה): הוא מוסיף להנעה מנגנון ריחוף (שבו מצוידות רוב המכוניות בשנה זו) מה שמאפשר למכונית להגיע למהירות הנדרשת ללא כביש, והוא מחליף  את הכור הגרעיני ב"מר היתוך" (ראו להלן).
גרסת קיטור של מכונת הזמן - כאשר דוק נתקע במאה ה-19 הוא בונה גרסה של מכונת הזמן המונעת על ידי קיטור על בסיס קטר. לא מוסבר מאין היא מספקת את האנרגיה לקבל השטף. דוק לוקח מכונה זו לעתיד ומשדרג אותה בדומה למכונה המקורית.
 הוברבורד - כלי תחבורה בדיוני דמוי סקייטבורד, ללא גלגלים, המסוגל לרחף מעל לפני הקרקע. הכלי מופיע בסרט בשנת 2015  בתור המחליף של הסיקטבורד.
 מכוניות מעופפות - במציאות הסרט, בשנת 2015, רובן ככולן של המכוניות מצוידות ביכולת תעופה ועיקר התעבורה מתבצעת במרחב האווירי.
 מר היתוך - כור היתוך גרעיני ביתי. מסוגל להפוך פסולת לאנרגיה בצורה יעילה ביותר. בשנת 2015 של הסרט הוא מוצג ככלי בית סטנדרטי. 
 בגדים המתאימים את עצמם - במציאות הסרט, בשנת 2015, הבגדים הם במידה אחידה, ובלחצית כפתור הם מתאמים את עצמם למידת הלובש.
  שלטי חוצות  הולוגרמיים  - במציאות הסרט, בשנת 2015, רוב שילטי החוצות הן הולוגרמות וידאו שמופיעות מול העוברים והשבים ומתקשרות איתם

 טריוויה 
 הסרט השני והסרט השלישי בסדרת "בחזרה לעתיד" היו הפעם הרביעית בתולדות הקולנוע שצילמו ביחד שני סרטים זה אחר זה.
 הסרט "בחזרה לעתיד 2" הוא הסרט הראשון בו משחק השחקן אלייז'ה ווד. הוא אחד משני הזאטוטים שמנסים לשחק במשחק הווידאו "אקדחן פראי" בקפה אייטיז (ב-2015).
 בחלק מסוים בסרט השני ישנן שלוש מכוניות דלוריאן: האחת היא זו אשר במעבדה של ד"ר אמט בראון, זו שמרטי השתמש בה בסרט המקורי; השנייה היא זו אשר ביף הזקן החנה במיקום לא ידוע כדי לתת לעצמו הצעיר את אלמנך הספורט; והאחת אשר בה מרטי ודוק השתמשו בה כדי לחזור בזמן ולעצור את ביף ולהשיג חזרה את האלמנך, אותה הם החנו מאחורי לוח המודעות הגדול ליד שכונת ליון איסטיטס העתידית. בנוסף, עד סוף שלושת הסרטים, הזמן שונה כל כך בצורה שבה היה גם הדלוריאן רביעי (אוחסן במכרות של דאלגאדו באותה הנקודה).

 פוסטרים 

כל שלושת הפוסטרים נוצרו על ידי האמן דרו סטראזאן. כל פוסטר מראה וריאציה שונה של אותה התנוחה, ובעלת אותו מספר דמויות כמספר הסרט (דמות אחת לחלק הראשון, שתי דמויות לחלק השני, ושלוש דמויות לחלק השלישי).
 בפוסטר של הסרט הראשון, מרטי לבוש בבגדים משנת 1985 ועומד לצד הדלוריאן המקורית, מרים את משקפי השמש שלו ומסתכל על שעון היד שלו בתדהמה.
 בפוסטר של הסרט השני, דוק ומרטי לבושים בבגדים משנת 2015 ועומדים לצד הדלוריאן בעל הגלגלים המרחפים, שניהם מרימים את משקפי השמש שלהם ומסתכלים על שעוני היד שלהם בתדהמה.
 בפוסטר של הסרט השלישי, מרטי, דוק וקלרה לבושים בבגדים משנת 1885 ועומדים לצד הדלוריאן בעל גלגלי הרכבת, מרטי ודוק אוחזים בקצה הכובעים שלהם ומסתכלים בשעוני הכיס שלהם בתדהמה בעוד קלרה מחזיקה בדוק.

קיימת גם גרסה מעודכנת של הפוסטר של הסרט המקורי אליו התווסף דוק. גרסה זו נוצרה במיוחד לצורך עטיפת מהדורת ה-DVD האנגלית של הטרילוגיה.

צוות, שחקנים ודמויות

שם הדמותשם השחקן/יתסרטיםאודות הדמותבחזרה לעתידבחזרה לעתיד 2בחזרה לעתיד 3מרטי מק'פליימייקל ג'יי פוקסמרטי מקפליי הבן הבן של מרטימארלין מקפליי הבת של מרטישיימוס מקפליי הסבא-רבא של מרטיד"ר אמט ל. בראוןכריסטופר לוידביף טאנןתומאס פ. וילסוןגריף טאנן הנכד של ביףביופורד "כלב מטורף" טאנן הסבא-רבא של ביףלוריין ביינס-מק'פלייליאה תומפסון אמא של מרטימאגי מקפליי אשתו של שיימוס מק'פליי, והסבתא רבתא של מרטימר סטריקלנדג'יימס טולקאןמרשל ג'יימס סטריקלנד הסבא-רבא של מר סטריקלנדג'ניפר פרקרקלודיה ולסבת-זוגו של מרטיאליזבת שוג'ורג' מקפלייקריספין גלובראבא של מרטיג'פרי וייסמן

הכנסות וביקורות
הכנסות
 הסרט תאריך יציאה הכנסות תקציב הערות בצפון אמריקה בלבד בשאר העולם סך הכל בחזרה לעתיד 3 ביולי 1985 $210,609,762 $178,444,035 $389,053,797$19,000,000 בחזרה לעתיד 2 22 בנובמבר 1989 $118,450,002 $213,500,000 $331,950,002$40,000,000 בחזרה לעתיד 3 25 במאי 1990 $87,727,583 $156,800,000 $244,527,583$40,000,000סך הכול $416,787,347 $548,744,035 $965,531,382$99,000,000
נכון ליוני 2011, "בחזרה לעתיד" היא הטרילוגיה ה-14 ברווחיותה בכל הזמנים בשוק האמריקאי (מותאמת לאינפלציה), הטרילוגיה ה-17 ברווחיותה בכל הזמנים בשוק האמריקאי (ללא התאמה לאינפלציה), והטרילוגיה ה-13 ברווחיותה בכל הזמנים בשוק העולמי (ללא התאמה לאינפלציה).

ביקורות
 הסרט Rotten Tomatoes Metacritic CinemaScore בחזרה לעתיד 96% (72 ביקורות) 86 (12 ביקורות) n/a בחזרה לעתיד 2 61% (54 ביקורות) 57 (17 ביקורות) -A בחזרה לעתיד 3 73% (41 ביקורות) 55 (19 ביקורות) -A

אלבומי פסקול
בשנת 1985, חברת התקליטים MCA Records הוציאה אלבום פסקול של הסרט "בחזרה לעתיד", שכלל 8 שירים בביצועם של יואי לואיס והחדשות, לינדסי בקינגהאם, אריק קלפטון, מרווין ברי, אטה ג'יימס וה-Starlighters. האלבום כלל גם שני קטעים אינסטרומנטליים, מתוך מוזיקת הרקע של הסרט, שהולחנו על ידי אלן סילבסטרי.

בשנת 1989, חברת התקליטים MCA Records הוציאה אלבום פסקול של הסרט "בחזרה לעתיד 2", שכלל 13 שירים.

בשנת 1989, חברת התקליטים Varèse Sarabande הוציאה אלבום פסקול של הסרט "בחזרה לעתיד 3", שכלל 18 שירים.

בשנת 1999, חברת התקליטים Varèse Sarabande הוציאה אלבום פסקול של טרילוגיית בחזרה לעתיד, שכלל 8 שירים מהסרט הראשון, 7 שירים מהסרט השני, 4 שירים מהסרט השלישי ושיר אחד ממתקן השעשועים.

בשנת 2009, חברת התקליטים Intrada Records הוציאה אלבום CD כפול, הכולל את הפסקול המלא של הסרט המקורי (כלומר, כל מוזיקת הרקע האינסטרומנטלית שהלחין אלן סילבסטרי ואשר מלווה את הסרט, בביצוע תזמורת). האלבום הכפול כולל 24 שירים, וכן 15 לחנים בגרסאות מוקדמות שלהם, ולחן אחד נוסף אשר בסופו של דבר לא נעשה בו שימוש עבור סרט הקולנוע.

מדיה ביתית
 מארז ה-DVD 
200px|ממוזער|שמאל|עטיפת מארז הטרילוגיה של "בחזרה לעתיד"
ביולי 1997, אולפני יוניברסל הודיעו רשמית כי בחזרה לעתיד יהיה אחד מהסרטים הראשונים שלהם שיומר לפורמט החדש. הצילומים הנדירים שבהם צולם אריק סטולץ בתפקיד מרטי מק'פליי (לפני שהוא הוחלף על ידי מייקל ג'יי פוקס מספר שבועות לאחר תחילת הצילומים) מעולם לא הופצו באופן רשמי.
צילומים אלו לא נכללו ב-DVD שהופץ ב-2002 או בזה שהופץ ב-2005 אף על פי שהרבה מעריצים קיוו שאולפני יוניברסל יכללו אותם.

Region 1
טרילוגיית בחזרה לעתיד יצאה לראשונה ב-DVD בסוף 2002 גם בגרסת מסך רחב וגם בגרסה רגילה (בקופסה כחולה עם מרטי ודוק על העטיפה). המעריצים המושבעים של סדרת הסרטים שמו לב במהרה שגרסאות המסך הרחב של הסרט השני והשלישי הכילו סצנות מסך רבות שנערכו מחדש בצורה לא טובה. עריכה זו גרמה לדמויות ולאירועים בסרט לצאת מהמירכוז ולהופיע גבוה מדי או נמוך מדי בצילום, או שהן עברו זום שהסיר חלקים חשובים מהתמונה. מעריצים נזעמים ארגנו במהרה עצומות בהן דרשו שאולפני יוניברסל יתקנו את הבעיה ויוציאו מארז DVD מחודש לאלתר.

במאי 2003, אולפני יוניברסל תיקנו את הבעיה והוציאו את הגרסה השנייה של המארז, אשר נבדל מהמארז המקורי הפגום רק על ידי סימון קטן של "V2" בקצה של הדיסקים עצמם. אף על פי כן, בתחילה הם לא שלחו את הדיסקים בגרסת ה-V2 לקמעונאיים. במקום זאת, אפשרו ביוניברסל לבעלי ה-DVD הפגומים לשלוח את הדיסקים שלהם ליוניברסל במעטפה, ולקבל חזרה בדואר את הגרסה המתוקנת.

בינואר 2005 הודיעו יוניברסל על הוצאה מחודשת של המארז המתוקן של בחזרה לעתיד במחיר נמוך מיוחד (בערך חצי סכום מהמחיר הקמעוני מקורי).
הדיסקים בהוצאה זו לא הכילו שום תוכן חדש או בונוסים בולטים מאז ההוצאה המקורית, אבל הכיל את הגרסאות המתוקנות של הסרטים.

מדיות שונות
 טלוויזיה 

ב-14 בספטמבר 1991 עלתה ברשת CBS סדרת אנימציה המבוססת על סרטי הטרילוגיה, בשם "בחזרה לעתיד". הסדרה נמשכה שתי עונות, כל אחת בת 13 פרקים, כאשר הפרק האחרון של הסדרה שודר ב-26 בדצמבר 1992.

 קומיקס 
סדרת קומיקס, אשר יצא לאור על ידי Harvey Comics, מפרטת הרפתקאות נוספות של דמויות סדרת האנימציה. הוצאת IDW צפויה לפרסם מיני-סדרה, המציגה את מפגשם הראשון של מרטי מק'פליי ודוק בראון, אשר נכתבה בשיתוף התסריטאי בוב גייל. מכירות המיני-סדרה בחנויות צפויה להתחיל ב-21 באוקטובר 2015 - התאריך בעתיד אליו מרטי נוסע עם דוק בראון, כפי שמתואר בסרט "בחזרה לעתיד 2".

 ספרים 
במהלך השנים יצאו לאור שלושה ספרים, כל אחד מהם - נגזרת של סרט אחר בטרילוגיה, אך בגרסה מורחבת, על ידי הוספת סצנות, דמויות ודיאלוגים, אשר לעיתים קרובות נלקחו מטיוטות מוקדמות של התסריטים (ואשר בסופו של דבר הושמטו מסרטי הקולנוע המצולמים והערוכים).

בשנת 2012, הוצאת הספרים Hasslein Books הוציאה לאור את הספר "A Matter of Time: The Unauthorized Back to the Future Lexicon" שנכתב על ידי ריץ' הנדלי. הספר יצא לאור בשיתוף פעולה עם BTTF.com, אתר האינטרנט הרשמי של "בחזרה לעתיד". כרך שני, "Back in Time: The Unauthorized Back to the Future Chronology", מאת גרג מיטשל וריץ' הנדלי, יצא לאור בשנת 2013.

 משחקי וידאו 

משחקי וידאו שונים הופקו במשך השנים על סמך הסרטים, ויצאו למערכות שונות, בהם: מחשב הקומודור 64, סגה ג'נסיס/מגה דרייב, הנינטנדו וסופר נינטנדו. המשחק הזכור ביותר הוא המשחק הראשון שיצא על פי הסרט הראשון לנינטנדו ב-1989 בו משחקים את מרטי מק'פליי והמטרה היא לרוץ דרך הרחובות של היל וואלי ולאסוף בזמן שעונים כדי למנוע את ה"מחיקה" של המשפחה שלו. אותה חברה הפיקה גם משחקים על פי הסרט השני והשלישי ב-1990 שבניגוד למשחק הקודם, היו משחקי פלטפורמה בהם היה אפשר לנסוע בזמן בין פרקי הזמן השונים בטרילוגיה ולנסות לתקן את קו הזמן ולחזור בסוף ל-1985 האמיתית.

בדצמבר 2010 יצא לשווקים הפרק הראשון של משחק הווידאו "Back to the Future: The Game" אשר פותח על ידי חברת telltale games. גרסאות המשחק השונות קיימות בגרסה למחשב, גרסה לקונסולת הפלייסטיישן 3 וגרסאות לפלטפורמות נוספות. המשחק הוא משחק מסוגת החשיבה והפאזלים, בהם נדרש המשתמש למצוא פתרון לכל שלב כדי להתקדם במשחק. עלילת המשחק מתחילה במאי 1986, כשישה חודשים אחרי עלילת הסרט ה-3 בסדרה. כאשר אמט "דוק" בראון נעלם, נמכר רכוש ביתו לציבור. באותו יום, מופיעה הדלוריאן המקורית (אשר נדרסה ויצאה מכלל שימוש על ידי רכבת) בחצר ביתו של אמט, ובתוכה כלבו איינשטיין, אשר נלקח על ידי אמט בסוף הסרט השלישי. במהרה מרטי מוצא את עצמו במסע נוסף אל העבר, בניסיון לתקן שגיאה ברצף הזמן.

 מחזמר 

ב-31 בינואר 2014 פורסם כי החל הפקת אדפטציה של "בחזרה לעתיד" למחזמר. את המחזה כותבים התסריטאים של הסרט המקורי, רוברט זמקיס ובוב גייל, והבכורה צפויה להתקיים במהלך שנת 2015. לדברי גייל, המחזמר יהיה "ברוח הסרט". המחזמר צפוי לקחת חלק בחגיגות ציון 30 שנה לצאת הסרט המקורי.

 מתקן השעשועים 
בחזרה לעתיד: מתקן השעשועים היא נסיעת סימולטור המבוססת על טרילוגיית בחזרה לעתיד, ומהווה סרט המשך קצר ל"בחזרה לעתיד 3". האטרקציה המקורית נפתחה ב-2 במאי 1991, באולפני יוניברסל פלורידה. מתקנים דומים נפתחו באולפני יוניברסל הוליווד ב-2 ביוני 1993, ובאולפני יוניברסל יפן ב-31 במרץ 2001. נכון ל-2015, מתקן השעשועים שביפן עדיין נותר קיים ופעיל, זאת בעוד מתקני השעשועים שבארצות הברית הוחלפו במתקני שעשועים ממותגים של "משפחת סימפסון".

 סרט תיעודי 
בסתיו של שנת 2015, יצא לדרך פרויקט Kickstarter שמטרתו ליצור ולהפיץ סרט תיעודי בשם "Back In Time". הסרט כולל ראיונות עם חברי צוות והשחקנים, יחד עם התייחסות להשפעה התרבותית של הטרילוגיה, 30 שנה לאחר שנוצרה.

 ראו גם 

 בחזרה לעתיד (סדרת אנימציה)
 דלוריאן (מכונת זמן)
 הוברבורד
 היל ואלי
 נייקי מאג

קישורים חיצוניים


 אתר מעריצים של בחזרה לעתיד 

 אתר ויקי על הטרילוגיה





הערות שוליים

*
קטגוריה:סרטים אמריקאיים
קטגוריה:סרטי מסע בזמן
קטגוריה:סרטי רוברט זמקיס
קטגוריה:זיכיונות: סרטים וסדרות
קטגוריה:סרטי פולחן
קטגוריה:סדרות סרטי קומדיה
קטגוריה:סדרות סרטי מדע בדיוני
קטגוריה:סדרות סרטי פנטזיה
קטגוריה:סדרות סרטי הרפתקאות
קטגוריה:טרילוגיות קולנועיות